Egpaar in hof oor R10 m. se ‘munisipale fout’Die kantoor van die Dr JS Moroka munisipaliteit in Siyabuswa, Mpumalanga. Foto: ANA ŉ Egpaar wat na bewering foutiewelik R10,6 miljoen betaal is vir konstruksiewerk wat hulle vir die Dr JS Moroka munisipaliteit gedoen het, het Donderdag in die Mdutjana-streekshof in Siyabuswa, Mpumalanga, verskyn. George en Maria Mabaso is nie gevra om op die aanklagte teen hulle te pleit nie. Die saak is tot 9 November uitgestel om hul nuwe regsverteenwoordiger kans te gee om die saak voor te berei. Die egpaar is reeds verlede maand tydens hul eerste verskyning in die hof op borgtog van R10 000 elk vrygelaat. Kapt. Dineo Sekgotodi, woordvoerder van die Valke in Mpumalanga, het Donderdag gesê die munisipaliteit was R1,6 miljoen aan die Mabaso-egpaar verskuldig nadat die egpaar se naamlose konstruksiemaatskappy ŉ waterreservoir vir die munisipaliteit opgerig het. ŉ Tender is aan die egpaar toegeken vir die bou van die reservoir. “Daar is foutiewelik R10,6 miljoen in hul bankrekening betaal en toe die munisipaliteit later probeer het om die betaling om te swaai, was daar niks meer in die rekening nie,” het Sekgotodi gesê. “Ons ondersoek het getoon dat hulle die geld in hul persoonlike bankrekening oorgeplaas en gebruik het om toerusting vir hul besigheid te koop. Albei die beskuldigdes is die direkteure van hul konstruksiemaatskappy.” Sekgotodi het gesê die beskuldigdes het geweet hulle is te veel betaal en het nie aan die ondersoekspan ontken dat hulle die geld ontvang het nie. Sy het gesê die Dr JS Moroka-munisipaliteit het nie ŉ strafregtelike aanklag aanhangig gemaak oor die geld wat te veel betaal is nie.